भोपाल। मध्य प्रदेश की राजधानी भोपाल में शुक्रवार को फिल्म निर्माता पूजा भट्ट के निर्देशन में बनी फिल्म 'जिस्म-2' का बजरंग दल के कार्यकर्ताओं ने जमकर विरोध किया। कार्यकर्ताओं ने ज्योति टॉकीज के सामने लगे पोस्टर को फाड़ डाला और फिल्म के अश्लील पोस्टर लगाने पर गंभीर परिणाम भुगतने की चेतावनी दी। देश के अन्य हिस्सों के साथ मध्य प्रदेश के सिनेमाघरों में भी 'जिस्म-2' का शुक्रवार को प्रदर्शन शुरू हुआ। बजरंग दल के कार्यकर्ताओं ने इस फिल्म को भारतीय संस्कृति के खिलाफ करार देते हुए ज्योति टॉकीज पर पहुंचकर प्रदर्शन किया। साथ ही टॉकीज के बाहर लगे पोस्टर को फाड़ डाला।